
[bookmark: TextBodyBegin]Európsky parlament,
–	so zreteľom na svoje predchádzajúce uznesenia o Iránskej islamskej republike,
–	so zreteľom na článok 150 ods. 5 a článok 136 ods. 4 rokovacieho poriadku,
A.	keďže iránsky ľud bol po povstaní v rokoch 2025 – 2026 vystavený najväčšiemu masovému vraždeniu demonštrantov v histórii krajiny, pri ktorom boli zabité desaťtisíce ľudí vrátane najmenej 236 maloletých osôb, ako aj masovému zatýkaniu, popravám, mučeniu a každodennému teroru; keďže v Iráne sa ukladá najviac trestov smrti na obyvateľa na svete; keďže režim využíva prebiehajúcu vojnu ako zámienku na urýchlenie popráv;
B.	keďže nezávislá medzinárodná vyšetrovacia misia OSN pre Irán varovala, že represie môžu napĺňať skutkovú podstatu zločinu proti ľudskosti;
C.	keďže v marci 2026 začali štátne orgány po zinscenovaných procesoch založených na priznaniach získaných mučením a sexuálnym násilím popravovať osoby, ktoré v januári 2026 demonštrovali, a keďže následne odvysielali vynútené priznania a fingované popravy;
D.	keďže režim neúmerne útočí na náboženské a etnické menšiny vrátane Ahváziov, Afgancov, Azerbajdžancov, bahájov, Balúčov, kresťanov, židov, Kurdov, sunnitov a zoroastriánov; keďže režim zintenzívnil svoju kampaň proti aktivistom za práva žien, novinárom a obhajcom ľudských práv;
1.	vyjadruje solidaritu s iránskym ľudom a jeho bojom za slobodu, demokraciu a ľudské práva;
2.	odsudzuje čoraz intenzívnejšie represie režimu a využívanie trestu smrti na odrádzanie od politickej mobilizácie; žiada okamžité zastavenie popráv a úplné zrušenie trestu smrti;
3.	dôrazne odsudzuje tajné popravy disidentov v marci a apríli 2026, najmä maloletých osôb; vzdáva hold výnimočnej odvahe, ktorú popravení preukázali;
4.	požaduje okamžité a bezpodmienečné prepustenie všetkých zadržiavaných politických väzňov a vyvodenie zodpovednosti za spáchané násilie;
5.	zdôrazňuje, ako zatknutia Peyvanda a Borny Naimiovej z bahájskej komunity opäť ilustrujú brutálne represie režimu voči menšinám, a vyzýva na ich okamžité a bezpodmienečné prepustenie;
6.	vyzýva Radu, aby rozšírila sankcie voči iránskym predstaviteľom zodpovedným za represie, a to aj voči tým, ktorí pôsobia v súdnictve, väzenskej správe, Zbore islamských revolučných gárd (IRGC) a v jednotkách napojených na najvyššieho vodcu;
7.	žiada, aby sa na majetok IRGC a lojálnych rodinných príslušníkov uvalili sankcie a aby sa im odoprel vstup do EÚ;
8.	naliehavo vyzýva členské štáty, aby zavreli iránske diplomatické misie zapojené do represií v zahraničí;
9.	vyzýva Komisiu a členské štáty, aby odstránili medzery pri vykonávaní sankcií;
10.	vyzýva členské štáty, aby vyšetrovacej misii zabezpečili primerané zdroje a aby si s ňou vymieňali informácie a zriadili tribunál pre Irán s cieľom vyvodiť zodpovednosť a presadzovať univerzálnu jurisdikciu pred európskymi súdmi;
11.	odsudzuje blokovanie internetu, ktoré nariadil Irán, a vyzýva EÚ a podobne zmýšľajúcich partnerov, aby Iráncom poskytli nástroje umožňujúce bezpečný prístup na internet;
12.	vyzýva členské štáty, aby pri posudzovaní prípadov podľa vnútroštátnych právnych rámcov náležite zvážili zraniteľnosť prenasledovaných Iráncov;
13.	vyzýva PK/VP, Radu a členské štáty, aby pri akejkoľvek iniciatíve v záujme ukončenia prebiehajúcej vojny uviedli ako základné predpoklady dodržiavanie ľudských práv, prepustenie všetkých politických väzňov, ukončenie popráv a vyvodenie zodpovednosti za obete;
14.	poveruje svoju predsedníčku, aby postúpila toto uznesenie Rade, Komisii, PK/VP, vládam a parlamentom členských štátov a orgánom Iránskej islamskej republiky.

